Polis EVO (siri filem)

Polis EVO ialah siri filem aksi Malaysia cetusan idea Joel Soh, Kyle Goonting, Anwari Ashraf Hashim dan Adib Zaini; terbitan Astro Shaw. Siri filem ini terdiri daripada trilogi: Filem pertama diarahkan oleh Ghaz Abu Bakar diterbitkan pada 2015, manakala filem kedua diarahkan oleh Joel Soh dan Andre Chiew, dan akhirnya, filem ketiga diarahkan oleh Syafiq Yusof. Shaheizy Sam dan Zizan Razak telah membintangi kesemua tiga-tiga filem tersebut. Filem pertama merupakan satu kejayaan komersial, menerima ulasan positif dan meraih kutipan sebanyak RM17.8 juta. Kesinambungan filem kedua diterbitkan pada 2018, menjadi kejayaan dari segi kewangan apabila meraih kutipan pecah panggung sebanyak RM22.45 juta. Filem ketiga pula diterbitkan pada 2023 dengan mencatat sejarah tersendiri apabila berjaya menjadi filem kedua dalam sejarah Malaysia melepasi angka kutipan RM50 juta sekaligus menjadikan siri filem ini nombor 1 dalam angka kutipan siri filem-filem di Malaysia.

Filem

Polis EVO

Inspektor Khai (Shaheizy Sam), pegawai polis berpangkat Inspektor di Kuala Lumpur telah ditugaskan untuk menyiasat dan menyelesaikan kes Syabu Naga yang melibatkan operasi pengedaran dadah di Terengganu. Meskipun kes ini mempunyai kaitan dengan kes yang dikendalikan oleh Inspektor Khai sebelum ini, namun dia harus bekerjasama dengan Inspektor Sani (Zizan Razak) yang bertugas di Terengganu. Ini kerana Inspektor Sani lebih arif akan selok-belok negeri kelahirannya itu. Walau bagaimanapun, mereka berdua mempunyai personaliti yang berbeza. Inspektor Khai seorang yang tegas dan sering bertindak tangkas dan perwatakan ini berbeza sekali dengan Inspektor Sani, yang lebih mengikuti prosedur dan protokol. Ketidakserasian itu membuatkan misi mereka hampir gagal. Segalanya berubah apabila ketua penjenayah, Izrail, mula melibatkan keluarga Inspektor Sani dalam kes ini. Inspektor Khai dan Inspektor Sani kini sedar mereka perlu belajar bekerjasama bagi menyelesaikan misi mereka.

Filem ini ditayangkan pada 17 September 2015, sehari selepas Hari Malaysia dan berjaya menjadi kejayaan komersial apabila tersenarai dalam 10 carian terbanyak di Google Malaysia pada September 2015.

Filem ini berjaya membawa pulang 2 daripada 2 anugerah di AME2016 apabila filem ini (Filem MeleTOP) dan Zizan Razak (Bintang Filem MeleTOP, mengalahkan Shaheizy Sam) memenangi anugerah tersendiri manakala di FFM28, filem ini memenangi 3 anugerah iaitu Anugerah Khas Juri, Pelakon Pembantu Lelaki Terbaik (Hushairi Hussain) dan Sinematografi Terbaik (Haris Hue Abdullah).

Polis EVO 2

Tiga tahun selepas peristiwa dalam filem pertama, Inspektor Sani dan Khai kini terlibat dalam sebuah misi pengintipan di sebuah pulau terpencil di pantai timur. Suasana bertukar keruh apabila sekumpulan pengganas yang diketuai oleh Hafsyam Jauhari (Hasnul Rahmat) menyerang dan menawan pulau Cherong, Pahang. Sani ditahan oleh kumpulan pengganas itu bersama dengan 200 orang kampung yang dijadikan tebusan, manakala Khai pula terperangkap di kawasan kampung. Sani cuba melawan ketua kumpulan pengganas itu dari dalam tempat tahanan selepas menyaksikan sendiri keganasan kumpulan tersebut. Khai pula berjaya menemui seorang polis perisik dari Indonesia dan 4 orang anggota pasukan khas yang dihantar oleh kerajaan Malaysia. Mereka bertujuh ini bersama-sama menyahut cabaran yang paling getir dalam kerjaya mereka sebagai polis untuk menumpaskan Hafsyam Jauhari bersama kumpulannya dan menyelamatkan lebih 200 tebusan di pulau itu.

Filem ini ditayangkan pada 22 November 2018 dan terdapat slot tayangan awal sehari sebelum tayangan rasmi (21 November 2018). Filem ini berjaya membawa pulang satu daripada 2 anugerah di FFM30 menerusi kemenangan Hasnul Rahmat (Pelakon Pembantu Lelaki Terbaik) dan pencalonan Joel Soh dan Andre Chiew (Pengarah Harapan).

Polis EVO 3

Selepas kejadian yang berlaku di pulau, Inspektor Sani dan Inspektor Khai kembali bekerja semula di IPD Kuala Terengganu. Dalam membuat persiapan perkahwinan Sani, Reza (Sharnaaz Ahmad) melakukan serangan bom di Pulau Pinang yang menyebabkan seorang anggota polis (Fezrul Khan) dan puluhan orang awam terbunuh dalam nahas tersebut. Sani dan Khai dipanggil untuk bekerjasama dalam Ops Siong dengan Inspektor Dani (Syafiq Kyle), Inspektor Julie (Farali Khan) dan Inspektor Dell (Douglas Lim) yang mempunyai kepakaran mereka tersendiri. Ops tersebut diketuai oleh ACP Farouk (Fauzi Nawawi). Namun begitu, terdapat kisah silam buruk yang bermain di fikiran Khai semasa beliau mengetahui suspek yang dicari adalah bekas rakan setugasnya sendiri. Beliau sedar bahawa beliau mempunyai tanggungjawab untuk dipikul sebagai seorang anggota polis.

Filem ini sepatutnya ditayangkan pada tahun 2020 tetapi ditunda untuk tayangan 2021. Walau bagaimanapun, tayangan ditunda akibat daripada pandemik COVID-19 dan akhirnya ditayangkan pada 25 Mei 2023. Terdapat juga tayangan awal sehari sebelum tayangan rasmi (24 Mei 2023).

Tenaga kerja

Pelakon

Catatan: Sel kelabu terang menunjukkan watak tersebut tidak muncul dalam filem.

Kru

Sambutan

Kutipan pecah panggung

Rujukan

Filem aksi Malaysia
Filem terbitan Astro Shaw
Polis